《登谢公楼分韵得心字》
宋代·刘安上

高峙危楼压翠岑，登临遥想昔贤心。人随岁月有兴废，名逐江山无古今。

残日汀边生晚思，断云帘外捲晴阴。清风凛凛今何在，芳草池塘恨独深。

作者简介：（1069—1128）温州永嘉人，字元礼。刘安节从弟。哲宗绍圣四年进士。与安节时称二刘，为乡里所推。累官侍御史，上疏直言宰相蔡京罪数十条，又与中丞石公弼共劾之，京罢相。迁右谏议大夫，知婺州。徽宗宣和初致仕。有《刘给谏集》。